cimer

vonal

**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

|  |  |
| --- | --- |
|  |  |

Iktatószám: VFO 395-2/2017.

Napirend sorszáma:

**ELŐTERJESZTÉS**

**Hévíz Város Önkormányzat Képviselő-testülete**

**2017. szeptember 28-i nyilvános ülésére**

**Tárgy:** E-mobi elektromos autó töltőállomás létesítéséhez együttműködési, tulajdonosi megállapodás jóváhagyása

**Az előterjesztő:** Papp Gábor polgármester

**Készítette:**  Babics Tamás beruházási és környezetvédelmi ügyintéző

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

## **Tisztelt Képviselő-testület!**

Az e-Mobi Elektromobilitás Nonprofit Kft., amely 100% állami tulajdonban van, a Nemzetgazdasági Minisztérium kezdeményezésére, a kormány által az 1487/2015. (VII.21.) Kormányhatározattal elfogadott Jedlik Ányos Terv végrehajtására jött létre. Legfontosabb feladata, hogy az Európai Parlament és a Tanács 2014/94EU irányelvében előírtak kapcsán szakmailag hatékonyan támogassa az elektromobilitás hazai fejlesztését és széleskörű elterjesztését. Szerepet vállal a piaci szereplők összehangolásában, kiemelt szerepet tölt be az e­mobilitás hazai elterjedéséhez kapcsolódó közvélemény formáló feladatok megvalósításában. Ennek részeként tevékenyen részt vesz közhasználatra felajánlott elektromos, töltőoszlopok közterületen történő telepítésében, mellyel közfeladatot lát el.

Az e-Mobi Kft támogatni kívánja Hévíz város lakosságának elektromobilitását, mely érdekében elektromos töltőoszlopokat kíván telepíteni az Önkormányzat közigazgatási területén, közterületen.

## Az előzetes helyszíni felmérés alapján, az alábbi közterületeken valósítható meg az elektromos gépjármű töltők telepítése.

|  |  |  |  |  |
| --- | --- | --- | --- | --- |
| Ssz. | Cím | Helyrajzi szám | Szélességi koordináta | Hosszúsági koordináta |
| 1. | Hévíz Ady Endre utcai parkoló északi sarok, a trafó előtt | 1394 | 46.783454 | 17.190787 |
| 2. | Hévíz Zrínyi Miklós utcai parkoló Szentlélek templom mellett | 882 | 46.791188 | 17.185253 |

Hévíz Város Önkormányzata részéről nem merül fel költség a töltőtelepítés és üzemeltetés kapcsán, a töltőállomások telepítését és üzemeltetését az e-Mobi Elektromobilitás Nonprofit Kft. végzi, az összes kapcsolódó költséget vállalva. Az üzemeltetés költségeibe bele tartozik a töltőpontokon vételezett villamos energia költsége is addig, amíg a szolgáltatás a felhasználók számára ingyenesen biztosított.

A nemzeti vagyonról szóló 201 1. évi CXCVI. törvény 11 §. (13) pontja alapján *„Nemzeti vagyon ingyenesen kizárólag közfeladat ellátása, a lakosság közszolgáltatásokkal való ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe ''.*

Fentiekre tekintettel kérjük a Tisztelt Képviselő-testületet , hogy támogassa elektromos gépjármű töltök telepítését Hévíz Város közigazgatási területén a fent megnevezett közterületeken, illetve hatalmazza fel a polgármestert a kapcsolódó együttműködési megállapodás aláírására. A megállapodás szerint a töltőállomás által igénybe vett közterületet az Önkormányzat térítésmentesen biztosítja a közfeladat ellátására tekintettel.

A megállapodás 10 éves határozott időre szól, melyet egy alkalommal további 5 évre a felek meghosszabbíthatnak.

2

**Határozati javaslat**:

1. Hévíz Város Önkormányzat Képviselő-testülete hozzájárul ahhoz, hogy az e-Mobi Elektromobilitás Nonprofit Kft. (1037 Budapest, Montevideo utca 2/c.,) a Hévíz, Ady Endre utcai parkoló belterület 1394 hrsz-ú belterületi ingatlanra és a Hévíz, Zrínyi Miklós utcai parkoló 882 hrsz-ú belterületi ingatlanra saját költségén elektromos töltőállomást építsen ki és üzemeltessen.
2. A Képviselő-testület felhatalmazza a polgármestert a mellékelt hozzájáruló nyilatkozatok és együttműködési megállapodás aláírására.

Felelős: Papp Gábor polgármester

Határidő: 2017. október 15.

3.

**Melléklet**

**HOZZÁJÁRULÓ NYILATKOZAT**

Alulírott Papp Gábor polgármester, mint az Hévíz Város *Önkormányzata (továbbiakban:* ***Önkormányzat****)* képviseletében az alábbi nyilatkozatot teszem:

1. Az Önkormányzat kizárólagos tulajdonát képezi a Hévíz, Ady Endre utcai parkoló 1394 helyrajzi szám alatt nyilvántartott kivett közterület, és a Hévíz, Zrínyi utcai parkoló 882 helyrajzi szám alatt nyilvántartott ingatlan („**Ingatlan**”).
2. Az e-Mobi Elektromobilitás Nonprofit Korlátolt Felelősségű Társaság (1037 Budapest, Montevideo utca 2/c., Cégjegyzékszám: 01-09-281052; Adószám: 25539431-2-42, továbbiakban „e-Mobi”) arról tájékoztatta az Önkormányzatot, hogy az Ingatlant elektromos töltőberendezés létesítése céljából („**Töltőberendezés**”) igénybe kívánja venni közterület használati megállapodás alapján.
3. Az e-Mobi továbbá azzal a kéréssel fordult az Önkormányzathoz, hogy a Töltőberendezés villamos hálózati csatlakozási feltételit rögzítő műszaki-gazdasági tájékoztatólevél beszerzéséhez külön nyilatkozatban adja meg hozzájárulását.

**NYILATKOZAT**

1. Az Önkormányzat képviseletében az e-Mobi Nkft. mint Rendszerhasználó általi előzetes igénybejelenéséhez és a tervezett töltőberendezés villamos hálózati csatlakozásáról szóló műszaki-gazdasági tájékoztató dokumentum e-Mobi nevére történő kiadásához, a jelen Hozzájáruló Nyilatkozat („**Nyilatkozat**”) aláírásával, az alábbi feltételekkel ezúton hozzájárulok:
2. nem tekinthető semmiféle kötelezettségvállalásnak az Önkormányzat részéről, különösen nem értelmezhető az Ingatlannal kapcsolatos bármiféle kötelezettségvállalásnak;
3. nem hoz létre megállapodást, szerződést az Ingatlantulajdonos és az e-Mobi vagy bármely más harmadik fél között;
4. kizárólag az Ingatlan fekvése szerinti területileg illetékes elosztó hálózati engedélyes előtt, a Töltőberendezés telepítéséhez szükséges műszaki-gazdasági tájékoztatólevél beszerzése érdekében használható fel;
5. az Önkormányzat általi visszavonásig érvényes.

Kelt: Hévíz, 2017. ……………………...

P.H.

…….…………………………………..

Papp Gábor

polgármester

**EGYÜTTMŰKÖDÉSI MEGÁLLAPODÁS**

amely létrejött egyrészről

a **Hévíz Város Önkormányzata**

székhely: 8380 Hévíz, Kossuth Lajos u. 1.

törzsszám: 734378

adószám: 15734374-2-20

képviseli: Papp Gábor Polgármester

mint **Használatba adó** (a továbbiakban: **Önkormányzat** vagy **Használatba adó**),

másrészről

az **e-Mobi Elektromobilitás Nonprofit Korlátolt Felelősségű Társaság**

székhely: 1037 Budapest, Montevideo u. 2/C.

cégjegyzékszám: 01-09-281052

adószám: 25539431-2-42

képviseli: Dr. Ugron Gáspár Gábor

mint **Használatba vevő** (a továbbiakban: **e-Mobi Nonprofit Kft.** vagy **Használó**) között,

(a továbbiakban külön-külön „**Fél**” együtt: „**Felek**”**,** vagy „**Szerződő Felek**”) között, a mai napon, az alábbi feltételekkel:

**I. Preambulum**

1. Az **e-Mobi Elektromobilitás Nonprofit Kft.**, amely 100% állami tulajdonban van, a Nemzetgazdasági Minisztériumkezdeményezésére, a kormány által az 1487/2015. (VII.21.) Kormányhatározattal elfogadott **Jedlik Ányos Terv** végrehajtására jött létre. Legfontosabb feladata, hogy az **Európai Parlament és a Tanács 2014/94EU irányelvében** előírtak kapcsán szakmailag hatékonyan támogassa az elektromobilitás hazai fejlesztését és széleskörű elterjesztését. Szerepet vállal a piaci szereplők összehangolásában, kiemelt szerepet tölt be az e-mobilitás hazai elterjedéséhez kapcsolódó közvélemény formáló feladatok megvalósításában. Ennek részeként tevékenyen részt vesz közhasználatra felajánlott elektromos töltőoszlopok közterületen történő telepítésében.
2. Az Önkormányzat, mint Használatba adó támogatja elektromobilitás lakosság körében történő elterjedését, ezért jelen megállapodás keretében szándékában áll együttműködni az e-Mobi Nonprofit Kft.-vel az elektromobilitás elősegítése érdekében.

**II. Megállapodás tartalma**

1. Az e-Mobi Nonprofit Kft. az Önkormányzat ”*A közterületek használatáról szóló*” 28/2005. (XII.15.) sz. ÖKT rendelete (továbbiakban: Rendelet) által támasztott követelmények teljesítése mellett elektromos töltőoszlopokat kíván telepíteni az Önkormányzat közigazgatási területén, közterületen.
2. Felek megállapodnak, hogy Használatba adó használatba adja az alábbi koordináták alatt található, jelen Megállapodás 1. számú mellékletét képező vázrajzon pontosan megjelölt közterületet elektromos töltőoszlop és kiszolgáló területének működtetése céljából. Használó jogosult a használatába adott közterületen elektromos töltőoszlopot elhelyezni és működtetni.

|  |  |  |  |  |  |
| --- | --- | --- | --- | --- | --- |
| Ssz. | Cím *(Ir. sz.; város, utca, házszám)* | Helyrajzi szám | Területnagyság  m2 | Szélességi koordináta | Hosszúsági koordináta |
| 1. | 8380 Hévíz Ady Endre utca parkoló északi sarok, a trafó előtt | 1394 |  | 46.783454 | 17.190787 |
| 2. | 8380 Hévíz Zrínyi Miklós utca Szentlélek templom mellett | 882 |  | 46.791188 | 17.185253 |

1. Használatba adó a II/2. pontban írt közterület használatát térítésmentesen biztosítja a közfeladat ellátására tekintettel Használó részére, figyelemmel arra, hogy Használó által végzett tevékenység a közösségi célt szolgál, az támogatandó, elősegíti a település lakosságának elektromobilitását. Felek megállapodnak, hogy Használó saját költségén telepíti és működteti a töltőoszlopo(ka)t és viseli azok fenntartásával járó valamennyi költséget.
2. Használó tudomásul veszi, hogy a jelen megállapodás kizárólagosan az II/2. pontban megjelölt helyekre és tevékenységekre ad a számára térítésmentes közterület-használati lehetőséget.
3. A telepítési munkálatokat Használó kizárólag a szükséges engedélyek és hozzájárulások birtokában kezdheti meg. A Használatba adó vállalja, hogy a töltőoszlop(ok) telepítéséhez szükséges engedélyek megszerzéséhez minden segítséget és támogatást megad a Használó részére.
4. Felek rögzítik, hogy a Jedlik Ányos Terv keretében létesítendő, az elektromos járművek használatához szükséges alapvető töltő infrastruktúra telepítésével összefüggő közigazgatási hatósági ügyek kiemelt jelentőségű üggyé nyilvánításáról szóló 369/2015. (XII. 2.) Korm. rendelet alapján nincs szükség településképi eljárás lefolytatására.
5. Szerződő Felek rögzítik, hogy a Használó által telepített töltőoszlopok a Használó kizárólagos tulajdonában maradnak.
6. Felek rögzítik, hogy a közterület-használati hozzájárulás csak akkor érvényes, ha a Használó eleget tesz a közreműködő hatóságok, illetve jogosultak hozzájárulásában foglalt előírásoknak. Az engedélyek megszerzése a Használó kötelezettsége, amihez a Használatba adó a jelen megállapodás aláírásával a tulajdonosi hozzájárulást megadja.
7. A közterület-használattal járó járulékos költségek (energiadíj, esetleges tisztán tartás stb.) megfizetése a Használó kötelezettsége. Ennek teljesítése érdekében a Használó köteles a valamennyi szükséges megállapodást megkötni és hatályban tartani.
8. Felek rögzítik, hogy Használót terheli a felelősség az általa a jelen Megállapodás értelmében létesített összes berendezés biztonságáért.
9. Használó vállalja, hogy az általa telepített töltőoszlopokat a Megállapodás ideje alatt működőképes állapotban saját költségén fenntartja, valamint elvégzi azok karbantartását és javítását.
10. Használatba adó szavatolja, hogy a használatba adott területek vonatkozásában harmadik személynek nem áll fenn olyan joga, mely a Használó jelen megállapodásból eredő jogainak gyakorlását korlátozza vagy kizárja.
11. Használatba adó a II/2. pontban írt területeket érintő átépítésről, forgalmi rend változásról már annak tervezése során tájékoztatja, valamint a tervezési eljárásba bevonja Használót, továbbá a kivitelezés megkezdéséről Használatba adó legalább 60 nappal korábban értesíti Használót.

**III. Megállapodás hatálya**

1. Felek a Megállapodást a hatálybalépéstől számított 10 éves határozott időre kötik, melyet Használatba adó vagy Használó egy alkalommal további 5 évre meghosszabbíthat.
2. Szerződő Felek kijelentik, hogy a jelen Megállapodás módosítását kizárólag abban az esetben tekintik joghatályosnak, ha arra írásban, aláírásra jogosult képviselőik útján kerül sor.
3. Felek megállapodnak, hogy a határozott idő alatt a megállapodást rendes felmondással megszüntetni nem lehet.
4. Azonnali hatályú rendkívüli felmondásnak kizárólag súlyos szerződésszegés esetén van helye.
5. A határozott idő letelte előtt 90 nappal felek kötelesek egyeztetni a megállapodás esetleges meghosszabbításának kérdéséről.

**IV. Felek együttműködése, kapcsolattartás**

1. Felek jelen Megállapodásban foglaltak teljesítése érdekében folyamatosan együttműködnek, és egymás tevékenységét elősegítik. A sikeres teljesítés érdekében a Felek valamennyi - a Megállapodást érdemben érintő – kérdésben kölcsönösen tájékoztatják egymást a megjelölt kapcsolattartókon keresztül.

A Használatba adó részéről kijelölt személy a Megállapodás tartalmával és teljesítésével kapcsolatos kérdésekben:

Név: Babics Tamás

Beosztás: környezetvédelmi és beruházási ügyintéző

E-mail cím: babics.tamas@hevizph.hu

Tel.: 83/500-834

A Használatba vevő részéről kijelölt személy a Megállapodás tartalmával és teljesítésével kapcsolatos kérdésekben:

Név:

Beosztás:

E-mail cím:

Tel.:

1. Felek vállalják, hogy amennyiben a kapcsolattartásra kijelölt személyében, vagy bármely elérhetőségében változás következik be, arról haladéktalanul, írásban tájékoztatják egymást, a kapcsolattartó személy megváltozott adatainak, elérhetőségeinek megjelölésével.
2. **Titoktartás**
3. Bizalmas Információk: Mindegyik Fél beleegyezik, hogy bizalmasan kezeli és gondoskodik arról, hogy megbízottai, alkalmazottai, tisztségviselői bizalmasan kezeljék a másik Fél által átadott minden olyan információt, dokumentációt, adatokat és/vagy know-how-t, amelyeket írásban bizalmasnak minősítettek, beleértve az üzleti titoknak minősített dokumentációt és adatokat, és beleértve a Megállapodást is („Bizalmas Információ”), és nem adja át harmadik félnek, vagy nem használja fel a Bizalmas Információt, vagy annak bármely részét a másik Fél előzetes írásos hozzájárulása nélkül. Felek beleegyeznek, hogy saját szervezetükön belül olyan szintre fogják korlátozni azon személyek számát, akiknek a Bizalmas Információ átadásra kerül, ami a legminimálisabban szükséges ahhoz, hogy a Megállapodás szerinti kötelezettségeiket teljesíteni tudják.
4. A Használatba vevő tájékoztatja a Használatba adót, hogy a Megállapodás tárgyához illetve teljesítéséhez kapcsolódóan Használatba vevő által átadott valamennyi dokumentum, információ és tájékoztatás Bizalmas Információ titokban maradásához alapos érdeke fűződik, Használatba vevő hozzájárulása nélküli nyilvánosságra hozataluk a Használatba vevő jogos pénzügyi, gazdasági piaci érdekét sérti, veszélyezteti, így a jelen Titoktartás fejezetben rögzítetteket Szerződő Felek a Megállapodás lényeges elemeként határozzák meg.
5. A Felek kötelesek biztosítani, hogy a Bizalmas Információkat megismerő harmadik felek betartsák a Megállapodásban foglalt titoktartási rendelkezéseket.
6. A Felek titoktartási kötelezettsége a Megállapodás megszűnését követően időkorlátozás nélkül fennáll.
7. A Titoktartás fejezetben rögzített korlátozások nem vonatkoznak vagy megszűnnek vonatkozni a Bizalmas Információ bármely olyan részére: (i) amely a titoktartási kötelezettség megszegésén kívül álló okokból került nyilvánosságra; (ii) amely az azt megszerző Fél vagy annak megbízottja, alkalmazottja, tisztviselője, részvényese tulajdonában volt a Bizalmas Információ átadásakor; (iii) amelyet a Fél jóhiszeműen megszerzett egy olyan harmadik féltől, amely jogosult volt annak átadására; (iv) amelyet közhatalmi szerveknek, vagy bármely más hatóságnak a vonatkozó jogszabályi vagy hatósági előírások szerint ki kellett adni.

**VI. Vegyes rendelkezések**

1. A Megállapodás mindkét fél aláírásával lép hatályba. Amennyiben a Felek nem egy időben írják alá a Megállapodást, abban az esetben a Megállapodás hatályba lépésének napja a Megállapodást utoljára aláíró aláírásának napja.
2. A jelen megállapodásban nem szabályozott kérdések tekintetében a Ptk., valamint az Önkormányzat ”A közterületek használatáról szóló” 28/2005. (XII.15.) sz. ÖKT rendelete irányadó.
3. Ha a Megállapodás egyes kikötései érvénytelenek, vagy érvénytelennek minősülnének, ezen érvénytelenség nem érinti a Megállapodás egészét. A Megállapodás érvénytelenséggel nem érintett rendelkezései változatlanul érvényben maradnak és kikényszeríthetők. Az érvénytelen rendelkezések helyett a rendelkezéshez legközelebb álló hatályos, a Felek közötti jogviszonyra vonatkozó rendelkezést kell alkalmazni, kivéve, ha az érvénytelen vagy annak minősített rendelkezések nélkül a Megállapodást a Felek egyáltalán nem kötötték volna meg.
4. Szerződő Felek a közöttük esetlegesen előadódó jogvitát megkísérlik peren kívül, egyeztetés útján rendezni, ennek sikertelensége esetére kikötik a Polgári perrendtartás szerinti hatáskörrel rendelkező rendes bíróság illetékességét.

Jelen Megállapodás 5 (öt) oldalból és 8 (nyolc) fejezetből áll, melyet 1 (egy) melléklet egészít ki, illetőleg 4 (négy) eredeti példányban készült, melyekből 2 (kettő) példány illeti meg Használatba adót és Használót.

A Megállapodást a Szerződő Felek elolvasták, az abban foglaltakat mindenre kiterjedően megismerték, annak tartalmát, rendelkezéseit, jogkövetkezményeit közösen értelmezték, megértették, magukra nézve kifejezetten elfogadták.

Hévíz, 2017. ……………. hó …..napján

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **Hévíz Város Önkormányzat**  Használatba adó képviseletében  Papp Gábor  Polgármester | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **e-Mobi Elektromobilitás Nonprofit Kft.**  Használó képviseletében  Dr. Ugron Gáspár Gábor  Ügyvezető Igazgató |

1. **számú Melléklet**

**Hévíz, Ady utcai parkoló:**

|  |  |
| --- | --- |
| Szélességi koordináta | Hosszúsági koordináta |
| 46.783454 | 17.190787 |



**Hévíz Zrínyi utcai parkoló:**

|  |  |
| --- | --- |
| Szélességi koordináta | Hosszúsági koordináta |
| 46.791188 | 17.185253 |



4.

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás / feladat** | **aláírás** | **megjegyzés** |
| Babics Tamás | ügyintéző |  |  |
| Szintén László | Közgazdasági osztályvezető / pénzügyi ellenőrzés |  |  |
| dr. Tüske Róbert | Jegyző / törvényességi felülvizsgálat |  |  |